Source: http://mikkeli.cloudnc.fi/fi-FI/Toimielimet/Kaupunginhallitus/Kokous_1022020/Valtuustoaloite_ulkomaisten_elintarvikke(28018)
Timestamp: 2020-02-17 23:24:49+00:00

Document:
Aloitteessa esitetään, että Mikkelin kaupunki ottaa tavoitteeksi puolittaa ulkomailta tuotavien raaka-aineiden kulutus kaupunkikonsernissa vuoteen 2025 mennessä. Tavoitteen tukemiseksi valmistellaan kattava suunnitelma ja ohjeistus.
Elintarvikehankintojen kilpailutus
Mikkelin kaupunki ja sen konserniosat Otavia ja Esedu ovat osa Mikkelin seudun suurtalouksien hankintarengasta, joka yhdessä kilpailuttaa elintarvikehankinnat poislukien tuoreet juurekset, vihannekset, marjat ja hedelmät. Tuoretuotteiden osalta jokainen hankintarenkaan organisaatio tekee omat hankintaratkaisunsa. Yhteistyössä kilpailutettavien elintarvikkeiden tarjouspyyntöjen laadinnassa huomioidaan hankintarenkaan eri organisaatioiden tarpeet.
Hankintarenkaan elintarvikehankintojen arvo on noin 6 M€/v, jonka vuoksi elintarvikehankinnat on jaettu useampaan hankintakokonaisuuteen. Osa sopimuksista on puitejärjestelyjä, joissa on osatarjousmahdollisuus. Tällä toimintatavalla annetaan myös alueellisille toimijoille mahdollisuus tarjota tuotteitaan. Puitejärjestelyissä ei ole vaadittu kaikkien pyydettyjen tuotteiden tarjoamista kaikkiin hankintarenkaan yksiköihin vaan toimijalla on ollut mahdollisuus tarjota valitsemaansa määrää tuotteita haluamilleen keittiöille. Em. puitejärjestelyn haasteena on se, että kaikkien sopimuskumppaneiden tuotteita ei saada kaikkiin keittiöihin. Monelle sopimuskumppanille hajautettu hankinta myös sitoo ostamiseen enemmän henkilöresursseja ja vaatii ostajilta enemmän osaamista kuin hankintojen keskittäminen yhdelle tai muutamalle sopimuskumppanille. Tähän mennessä toteutetuissa puitejärjestelyn alaisissa kilpailutuksissa kaikki tarjouksen jättäneet tavarantoimittajat ovat päässeet sopimuskumppaneiksi. Kaikissa tuoteryhmissä olisi ollut mahdollisuus ottaa enemmän sopimuskumppaneita, jos tarjouksia olisi saatu.
Sopimuskumppaneiden valintakriteereinä on käytetty kokonaistaloudellisuutta, joka koostuu hinnasta, toiminnallisista tekijöistä sekä erilaisista tuoteryhmä- tai tuotekohtaisista laatu- ja arvostustekijöistä. Tarjouspyynnöt kokonaisuudessaan ja tuoteryhmäkohtaiset kriteeristöt on pyritty laatimaan niin, että hankintapäätösten perusteet ovat mahdollisimman yksiselitteiset ja valitukset hankintapäätöksistä saataisiin siten ennaltaehkäistyä.
Pakollisina kriteereinä on käytetty tuote- tai tuoteryhmäkohtaisia laatukriteereitä liittyen mm. ravitsemukseen, tuoteturvallisuuteen tai ympäristöystävällisyyteen. Pakolliset kriteerit on valittu niin, että niillä taataan tarjottavien tuotteiden vähimmäislaatutaso. Toisaalta kriteereitä valittaessa on huomioitu alueellisten toimijoiden resurssit eikä näissä tuoteryhmissä edellytetä esim. maksullisia laatu- tai ympäristösertifikaatteja tai laajoja raportointijärjestelmiä.
Laki julkisista hankinnoista kieltää käyttämästä hankintaperusteena tuotteen alkuperää, jonka vuoksi alkuperää ei voi käyttää pakollisena kriteerinä. Tästä johtuen osassa tarjouspyynnöistä (esim. liha ja lihajalosteet) on pisteytettävänä arvostustekijänä käytetty kotimaisen raaka-aineen osuutta tarjotuista tuotteista (ts. mitä enemmän tarjotuissa tuotteissa on käytetty kotimaista raaka-ainetta, sitä enemmän on saanut pisteitä). Tuotteissa, joissa tarvitaan mm. ruokaturvallisuuden vuoksi ehdottomasti kotimaisia raaka-aineita, on pyydetty tarjousta sekä kotimaisesta tuotteesta että ulkolaisesta rinnakkaistuotteesta (esim. pakastemarjojen kilpailutus).
Ennen tarjouspyyntöjen julkaisua käydään markkinavuoropuhelu ja tarjouspyyntöluonnokset ovat kaikkien tarjoajien julkisesti kommentoitavissa. Mikkelin kaupunki toimii hankintarenkaan puolesta juridisena hankintayksikkönä ja kaupunginhallitus hyväksyy sekä tarjouspyyntöasiakirjat että tekee viralliset hankintapäätökset.
Elintarvikehankintojen sopimuskumppanit
Voimassa olevat hankintasopimukset mahdollistavat sen, että eläinkunnasta peräisin olevat tuotteet ovat 100 % kotimaisia. Liha ja lihajalosteet toimittaa Atria Oy ja maidon ja maitotaloustuotteet Valio Oy (kaupunginhallitus 23.11.2015, §389 ja §391). Päiväkoteihin, joissa on valmistuskeittiö, samat em. tuotteet hankintaan Palvelutukku Itä-Suomen kautta (kaupunginhallitus 20.1.2020, §9).
Keskustukkuliikkeenä on 1.4.2020 alkaen Meira Nova Oy (kaupunginhallitus 20.1.2020, §8). Keskustukkuliikkeeltä hankittavat päätuoteryhmät ovat erilaiset kuivatuotteet kuten hiutaleet, jauhot ja mausteet ym., pakasteet ja säilykkeet. Puitesopimusjärjestelyllä (kaupunginhallitus 20.1.2020, §8 ja §10) ostetaan 1.4.2020 alkaen marjapakasteet (6 sopimuskumppania), tuore kala ja kalapakasteet (7 sopimuskumppania), valmisruoka ja mehukeitot (5 sopimuskumppania), leipomopakasteet (5 sopimuskumppania) sekä tuore leipä ja leipomotuotteet (8 sopimuskumppania).
Elintarvikehankintojen toteutus Mikkelin kaupunkikonsernissa
Mikkelin kaupunkikonsernissa elintarvikehankintoja tekevät ruoka- ja puhtauspalvelut, Esedu ja Otavia, joilla jokaisella on oma ruokapalveluorganisaationsa. Organisaatiot suunnittelevat itsenäisesti ruokalistansa ja niiden perusteella tehtävät elintarvikeostot.
Käyttöön valittavien elintarvikkeiden valintaan vaikuttaa mm. keittiön kokonaisasiakasmäärä, valmistettavien ruokalajien määrä, käytössä olevat valmistustavat ja tuotteiden soveltuvuus niihin, laitekanta sekä henkilöresurssit. Lisäksi huomioidaan mm. ravitsemuksellinen laatu, saatavuus, toimituspäivät, yksikköhinta ja käytön kokonaiskustannukset sekä mahdollisuuksien mukaan tuotantotapa ja alkuperä.
Liitteissä on kuvattu ruoka- ja puhtauspalveluiden, Esedun ja Otavian suunnitelmat, kuinka kukin organisaatio pyrkii toteuttamaan ulkolaisten elintarvikkeiden kulutuksen vähentämisen vuoteen 2025 mennessä vuoden 2019 tasosta.
Kaupunginhallitus esittää, että kaupunginvaltuusto merkitsee tiedoksi ruoka- ja puhtauspalveluiden vastauksen Keskustan valtuustoryhmän valtuustoaloitteeseen ja toteaa aloitteen loppuunkäsitellyksi.
Asiasta käydyn keskustelun aikana esittelijä esitti asian palauttamista uuteen valmisteluun ja asiasta pyydetään vielä ilmastokoordinaattorin lausunto.
Liite Kh Toimenpiteet Mikkelin ruoka- ja puhtauspalvelut.pdf (pdf, 215 kt)
Liite Kh Toimenpiteet Esedu.pdf (pdf, 242 kt)
Liite Kh Toimenpiteet Otavia.pdf (pdf, 158 kt)

References: §389
 §391
 §9
 §8
 §8
 §10